Πληροφορίες: Χριστίνα Σαμαρά

**Αθήνα:** 19.12.2024

**Πρωτ. 1260**

ΠΡΟΣ: Πρόεδρο και Μέλη Διαρκούς Επιτροπής Παραγωγής και Εμπορίου της Βουλής

**ΚΟΙΝ: «Πίνακας Αποδεκτών»**

ΘΕΜΑ: «Κατάθεση προτάσεων Ε.Σ.Α.μεΑ. σε τροπολογία που κατατέθηκε σε νομοσχέδιο του Υπουργείου Υποδομών και Μεταφορών σχετικά με την μηδενική συμμετοχή στα φάρμακα των χαμηλοσυνταξιούχων**»**

**Κύριε Πρόεδρε,**

**Κυρίες και Κύριοι Μέλη,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με το παρόν έγγραφό μας και με αφορμή την τροπολογία 299/6/17.12.2024 που κατατέθηκε στο νομοσχέδιο *«Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών»* στη Βουλή, σύμφωνα με την οποία από τον Μάρτιο της νέας χρονιάς, θα τεθεί σε ισχύ το μέτρο της μηδενικής συμμετοχής στα φάρμακα για περίπου 130.000 χαμηλοσυνταξιούχους, θα θέλαμε να θέσουμε υπόψη σας τα εξής:

**Θεωρούμε πολύ σημαντική την τροπολογία αυτή, με την οποία προβλέπεται πλήρης απαλλαγή από τη συμμετοχή στη φαρμακευτική δαπάνη των ήδη συνταξιούχων, καθώς και των εφεξής δικαιούχων σύνταξης γήρατος, αναπηρίας ή θανάτου** που πληρούν αντίστοιχα κατά τον μήνα Δεκέμβριο 2024 ή κατά την έναρξη της συνταξιοδότησής τους, σωρευτικά τα ηλικιακά και εισοδηματικά κριτήρια που προβλέπονταν για την παροχή του Ε.Κ.Α.Σ. κατά το τελευταίο έτος καταβολής του, σύμφωνα παρ. 1 του άρθρου 92 του ν. 4387/2016 (Α’ 85), με ηλικιακό κριτήριο να έχουν συμπληρώσει το 65ο έτος της ηλικίας τους και εξαίρεση των συνταξιούχων λόγω αναπηρίας με ποσοστό αναπηρίας 80% και άνω, καθώς και για τα τέκνα που λαμβάνουν σύνταξη λόγω θανάτου του γονέα τους, για τους οποίους δεν απαιτείται η συμπλήρωση ορίου ηλικίας.

**Θεωρούμε ότι τα συγκεκριμένα κριτήρια, τόσο το ηλικιακό όριο των 65 ετών, όσο και το ποσοστό αναπηρίας 80%, δεν ανταποκρίνονται στην πραγματικές ανάγκες των χαμηλοσυνταξιούχων με αναπηρία**, οι οποίοι παίρνουν σύνταξη σε ηλικίες κάτω 65 ετών και ποσό σύνταξης ανάλογα με το ποσοστό αναπηρίας τους. Στους συνταξιούχους που λαμβάνουν μειωμένη σύνταξη λόγω ανικανότητας με ποσοστό αναπηρίας από 67% έως και 79,99% χορηγείται το 75% της εθνικής σύνταξης και με ποσοστό αναπηρίας από 50% έως και 66,99% χορηγείται το 50% αυτής και είναι εμφανές ότι είναι οι πιο αδικημένοι από όλους.

**Ως εκ τούτου ζητάμε στην ευνοϊκή αυτή ρύθμιση της πλήρους απαλλαγής από τη συμμετοχή στη φαρμακευτική δαπάνη να συμπεριληφθούν οι χαμηλοσυνταξιούχοι με ποσοστό αναπηρίας από 50% και άνω, χωρίς ηλικιακό όριο, προκειμένου να αποκατασταθεί αυτή η αδικία.**

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

 Κάντε κλικ ή πατήστε εδώ για να εισαγάγετε κείμενο.

Πίνακας Αποδεκτών:

- Γραφείο Πρωθυπουργού της χώρας, κ. Κ. Μητσοτάκη

- Γραφείο Υπουργού Υγείας, κ. Α. Γεωργιάδη

- Γραφείο Αναπλ. Υπουργού Υγείας, κ. Ε. Αγαπηδάκη

- Γραφείο Γ.Γ. Υπηρεσιών Υγείας, κ. Βιλδιρίδη

- Γραφείο Γ.Γ. Δημόσιας Υγείας, κ. Φ. Καλύβα

- Γραφείο Γ.Γ. Στρατηγικού Σχεδιασμού, κ. Α. Αγγελή

- Γραφείο Υπουργού Επικρατείας, κ. Α. Σκέρτσο

- Γραφείο Υφυπουργού παρά τω Πρωθυπουργώ, κ. Αθ. Κοντογεώργη

- κ. Κ. Στεφανίδη, Πρόεδρο και Μέλη Εθνικής Αρχής Προσβασιμότητας

- Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |